46 sarnaqäwi: Jericó markan jach’a uyupa
¿KUNATSA aka Jericó markan uyupax allthaptaski? Jach’a bombas phallkaspa ukhamarakisä. Ukampis nayrax janiw bombasa ni tanquesa utjkänti. ¡Jehová Diosan yaqha milagropawa! Uka tuqit sum yatxatañäni.
Jehová Diosax Josué tatarux kamsänsa uk ist’añäni: ‘Jumampi, israelit soldadonakamampixa Jericó mark muytapxäta. Arust’äwir mantat arkas kallt’asita, suxta uruw muytapxäta, sapürun mä kuti. Paqallq sacerdotenakaw arkan nayraqatap pututt’asis sarapxani.
‘Paqallqu urunxa paqallq kutiw muytapxäta. Ukatxa wali jay pututt’asipxäta, ch’axwirinakjamaw mä kunkaki jach’at art’apxäta. ¡Ukat uyux allthaptaniwa!’ sasaw Diosax säna.
Jehová Diosax siskän ukarjamaw Josuempi israelitanakampix lurapxäna. Muytapxän ukhaxa, janiw khitis arskänti. Pututumpi sarnaqapxatapampikiw ist’asïna. Israelitanakar uñisiri Jericó markankirinakaxa wal axsarapxpachäna. ¿Khä ventanan wila wiskha warkkatatäski uk uñjtati? ¿Khitin utapasa? Jïsa, uñaqir israelitanakax sapkän ukarjamaw Rahab warmix luratayna. Familiapampiw uka utankasipkäna.
Ukat paqallq urun paqallq kuti muytxapxän ukhaxa pututt’asipxänwa ukat Israel soldadonakasa jach’at art’apxäna, ukapachaw Jericó markan jach’a uyupax allthaptäna. Josué tatax akham sänwa: ‘Jaqinakar jiwarayapxam markpach phichkatapxam taqi kunanakapamppacha, ukat quri, qullqi, ukhamarak bronce, hierro ukanak janiw phichkatapxätati, yupaychañ utar apañatakïniwa’ sasa.
Uñaqir sarapkän uka pä israelitanakaruxa, Josué tatax akham sänwa: ‘Rahab warmimpiru familiapampiru irpsunipxam’ sasa. Jupanakasti qhispipxänwa, kunjamtï uñaqirinakax sapkän ukhama.
Josué 6:1-25.
Jiskt’äwinaka
- ¿Suxta urun kun lurapxañapawa soldadonakasa sacerdotenakasa sänsa Jehová Diosaxa?
- ¿Paqallqu urunxa kun lurapxañapänsa?
- Kunjamtï akan uñjaskixa, ¿kunas kamachi Jericó markan jach’a uyupampixa?
- ¿Kunatsa mä wila wiskhax khä utat warkusiniski?
- ¿Soldadonakax Jericó markar kamachapxañapänsa, ukat qullqimpisa, qurimpisa, cobrempisa, hierrompis kamachasirakiñapänsa, uka tuqit kamsänsa Josué tataxa?
- ¿Kuns lurapxañapäna uka pä uñaqirinakaxa?
Yaqha jiskt’äwinakampi
- Liyt’añamawa Josué 6:1-25.
Paqallqu urunwa israelitanakax Jericó marka muyuntapxäna, niya ukar uñtatarakiw Jehová Diosan Qhanañchirinakapax aka qhipa urunakan yatiyasipki, ¿kunatsa ukhamaw sisnaxa? (Jos. 6:15, 16; Isa. 60:22; Mat. 24:14; 1 Cor. 9:16.)
Kunatï Josué 6:26 jisk’a t’aqan qillqatäki ukaxa, ¿kunjamsa niya 500 maranak pasatatxa phuqasïna, ukax kunsa yatichistu Jehová Diosan arupatxa? (1 Rey. 16:34; Isa. 55:11.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn